《偈六十九首》
宋代·释道宁

纵横问答有来由，缘木求鱼卒未休。
若妙旨寻知见会，还同拨火觅浮沤。
诸佛子，著眼看。
严霜晚露，彻骨清寒。
匝地普天，通同实际。
休问得皮得髓，徒夸见浅见深。
从来一道恩冤，何以自家退屈。
山僧对此，忍俊不禁。
閒引少林无孔笛，为君吹起小阳春。
满眼觑不见，满耳听不闻。
一堂风冷淡，千古意分明。

作者简介：释道宁（一○五三～一一一三），俗姓王，歙溪（今安徽歙县）人。祝发蒋山泉禅师，依雪窦老良禅师。踰二年，遍历丛林，参诸名宿。晚至白莲，参五祖法演禅师，顿彻法源。徽宗大观中，住潭州开福寺。政和三年卒，年六十一。为南岳下十四世，五祖法演禅师法嗣。《僧宝正续传》卷二、《嘉泰普灯录》卷一一、《五灯会元》卷一九有传。今录诗一百三十二首。